title: Vykonávacie nariadenie Rady (EÚ) 2018/814 z 1. júna 2018, ktorým sa vykonáva nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike

text:
               4.6.2018

               SK

               Úradný vestník Európskej únie

               L 137/1

         VYKONÁVACIE NARIADENIE RADY (EÚ) 2018/814
   z 1. júna 2018,
   ktorým sa vykonáva nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2017/1509 z 30. augusta 2017 o reštriktívnych opatreniach voči Kórejskej ľudovodemokratickej republike a o zrušení nariadenia (ES) č. 329/2007 (1), a najmä na jeho článok 47 ods. 5,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 30. augusta 2017 prijala nariadenie (EÚ) 2017/1509.

               (2)

               Výbor Bezpečnostnej rady Organizácie Spojených národov (ďalej len „BR OSN“) zriadený podľa rezolúcie BR OSN č. 1718 (2006) 23. mája 2018 zmenil záznam týkajúci sa jedného subjektu, na ktorý sa vzťahujú reštriktívne opatrenia.

               (3)

               Príloha XIII k nariadeniu (EÚ) 2017/1509 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha XIII k nariadeniu (EÚ) 2017/1509 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. júna 2018

            Za Radu

            predsedníčka

         E. ZAHARIEVA

      (1)  Ú. v. EÚ L 224, 31.8.2017, s. 1.

      PRÍLOHA
      V prílohe XIII k nariadeniu (EÚ) 2017/1509 sa záznam 74 pod názvom „b) Právnické osoby, subjekty a orgány“ nahrádza takto:

                     „74.

                     WEIHAI WORLD-SHIPPING FREIGHT

                     419-201, Tongyi Lu, Huancui Qu, Weihai, Shandong 264200, Čína

                     30.3.2018

                     Správca a obchodný manažér lode XIN GUANG HAI, ktorá 27. októbra 2017 naložila v prístave Taean, KĽDR, uhlie a mala priplávať do prístavu Cam Pha, Vietnam, 14. novembra 2017, ale nepriplávala.“


title: Vykonávacie nariadenie Komisie (EÚ) 2018/895 z 22. júna 2018, ktorým sa mení nariadenie (ES) č. 340/2008 o poplatkoch Európskej chemickej agentúre (Text s významom pre EHP)

text:
               25.6.2018

               SK

               Úradný vestník Európskej únie

               L 160/1

         VYKONÁVACIE NARIADENIE KOMISIE (EÚ) 2018/895
   z 22. júna 2018,
   ktorým sa mení nariadenie (ES) č. 340/2008 o poplatkoch Európskej chemickej agentúre
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 74 ods. 1,
   keďže:

               (1)

               Podľa nariadenia (ES) č. 1907/2006 sa v štruktúre a výške poplatkov stanovených v uvedenom nariadení zohľadňuje práca, ktorú je potrebné vykonať zo strany Európskej chemickej agentúry (ďalej len „agentúra“) a príslušných orgánov, pričom sa stanovia na takej úrovni, aby sa zabezpečilo, že príjmy z nich plynúce v kombinácii s ostatnými zdrojmi príjmov agentúry postačujú na pokrytie nákladov na poskytované služby.

               (2)

               Zo skúseností agentúry a jej výborov pre hodnotenie rizík a sociálno-ekonomickú analýzu pri posudzovaní žiadostí o autorizáciu vyplýva, že pracovné zaťaženie vyplývajúce z takéhoto posúdenia závisí viac od počtu použití, o ktoré sa žiada v rámci jednej žiadosti, než od počtu žiadateľov, ktorí spoločne predložili príslušnú žiadosť. Z toho vyplýva, že poplatok splatný v súvislosti s konkrétnou žiadosťou by mal byť rovnaký bez ohľadu na počet žiadateľov; za žiadneho dodatočného žiadateľa by sa nemal vyberať žiaden dodatočný poplatok. To isté platí aj pre poplatky za predloženie akejkoľvek správy o preskúmaní. Príslušná úprava poplatkov by preto mohla umožniť zmierniť finančné zaťaženie pre menšie subjekty, ako napr. malé a stredné podniky.

               (3)

               V prípade spoločnej žiadosti o autorizáciu by sa poplatky mali rozdeliť medzi žiadateľov spravodlivým, transparentným a nediskriminačným spôsobom, najmä pokiaľ ide o malé a stredné podniky (MSP). Súčasné znížené poplatky pre MSP by sa mali zohľadniť pri rozdeľovaní celkovej sumy uplatniteľných poplatkov.

               (4)

               Keď spoločnú žiadosť o autorizáciu podávajú podniky rozličnej veľkosti, na ktoré sa uplatňujú rozličné základné poplatky, vyberať by sa mal ten najvyšší poplatok.

               (5)

               Na základe preskúmania nariadenia Komisie (ES) č. 340/2008 (2), ktoré sa uskutočnilo v roku 2015, a vzhľadom na skúsenosti získané pri spracovaní žiadostí o autorizáciu je okrem toho vhodné, aby sa poplatky v súvislosti s autorizáciami upravili tak, aby odrážali pracovné zaťaženie agentúry. Na tento účel dodatočné poplatky uplatniteľné v prípade autorizácií týkajúcich sa dodatočného použitia by mali byť len o čosi nižšie ako základný poplatok. Dané poplatky týkajúce sa autorizácií v súvislosti s dodatočným použitím by sa preto mali zvýšiť.

               (6)

               Nariadenie (ES) č. 340/2008 by sa preto malo zodpovedajúcim spôsobom zmeniť.

               (7)

               Z dôvodov právnej istoty by sa toto nariadenie nemalo uplatňovať na žiadosti podané pred dňom nadobudnutia účinnosti tohto nariadenia.

               (8)

               Opatrenia stanovené v tomto nariadení sú v súlade so stanoviskom výboru zriadeného na základe článku 133 nariadenia (ES) č. 1907/2006,

         PRIJALA TOTO NARIADENIE:
   Článok 1
   Nariadenie (ES) č. 340/2008 sa mení takto:

               1.

               V článku 8 sa odsek 2 nahrádza takto:
               „2.   Agentúra vyberá základný poplatok za každú žiadosť o autorizáciu látky podľa prílohy VI. Základný poplatok sa vzťahuje na žiadosť o autorizáciu pre jednu látku a jedno použitie.
               Agentúra vyberá dodatočný poplatok podľa prílohy VI k tomuto nariadeniu za každé dodatočné použitie a každú dodatočnú látku, ktorá spĺňa definíciu skupiny látok stanovenú v bode 1.5 prílohy XI k nariadeniu (ES) č. 1907/2006 a na ktorú sa vzťahuje žiadosť. Pokiaľ sa na žiadosti podieľajú viacerí žiadatelia, nevyberá sa žiaden dodatočný poplatok.
               Pokiaľ žiadateľmi podieľajúcimi sa na spoločnej žiadosti o autorizáciu sú subjekty rozličnej veľkosti, za uvedenú žiadosť sa vyberá príslušný najvyšší poplatok uplatniteľný pre ktoréhokoľvek z uvedených žiadateľov.
               V prípade predloženia spoločnej žiadosti o autorizáciu žiadatelia vynaložia maximálne úsilie na rozdelenie poplatku spravodlivým, transparentným a nediskriminačným spôsobom, najmä pokiaľ ide o MSP.
               Agentúra vystaví jednu faktúru na základný poplatok a všetky uplatniteľné dodatočné poplatky.“

               2.

               V článku 9 sa odsek 2 nahrádza takto:
               „2.   Agentúra vyberá základný poplatok za predloženie každej správy o preskúmaní podľa prílohy VII. Základný poplatok sa vzťahuje na predloženie správy o preskúmaní pre jednu látku a jedno použitie.
               Agentúra vyberá dodatočný poplatok podľa prílohy VII k tomuto nariadeniu za každé dodatočné použitie a každú dodatočnú látku, ktorá spĺňa definíciu skupiny látok stanovenú v bode 1.5 prílohy XI k nariadeniu (ES) č. 1907/2006 a na ktorú sa vzťahuje správa o preskúmaní. Pokiaľ sa na správe o preskúmaní podieľajú viaceré strany, nevyberá sa žiaden dodatočný poplatok.
               Pokiaľ sa na predložení spoločnej správy o preskúmaní podieľajú subjekty rozličnej veľkosti, za uvedené predloženie sa vyberá príslušný najvyšší poplatok uplatniteľný pre ktoréhokoľvek z uvedených žiadateľov.
               V prípade predloženia spoločnej správy o preskúmaní držitelia autorizácie vynaložia maximálne úsilie na rozdelenie poplatku spravodlivým, transparentným a nediskriminačným spôsobom, najmä pokiaľ ide o MSP.
               Agentúra vystaví jednu faktúru na základný poplatok a všetky uplatniteľné dodatočné poplatky.“

               3.

               Prílohy VI a VII sa nahrádzajú textom uvedeným v prílohe k tomuto nariadeniu.

         Článok 2
   Nariadenie (ES) č. 340/2008, naposledy zmenené vykonávacím nariadením (EÚ) 2015/864 (3), sa uplatňuje na žiadosti predložené pred 15. júlom 2018.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. júna 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 396, 30.12.2006, s. 1.

      (2)  Nariadenie Komisie (ES) č. 340/2008 zo 16. apríla 2008 o poplatkoch Európskej chemickej agentúre podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (Ú. v. EÚ L 107, 17.4.2008, s. 6), naposledy zmenené vykonávacím nariadením Komisie (EÚ) 2015/864 (Ú. v. EÚ L 139, 5.6.2015, s. 1).

      (3)  Vykonávacie nariadenie Komisie (EÚ) 2015/864 zo 4. júna 2015, ktorým sa mení nariadenie (ES) č. 340/2008 o poplatkoch Európskej chemickej agentúre podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (Ú. v. EÚ L 139, 5.6.2015, s. 1).

      PRÍLOHA
      „
            PRÍLOHA VI

               Poplatky za žiadosti o autorizáciu podľa článku 62 nariadenia (ES) č. 1907/2006

               Tabuľka 1

               Štandardné poplatky

                        Základný poplatok

                        54 100  EUR

                        Dodatočný poplatok za látku

                        10 820  EUR

                        Dodatočný poplatok za použitie

                        48 690  EUR

               Tabuľka 2

               Znížené poplatky pre stredné podniky

                        Základný poplatok

                        40 575  EUR

                        Dodatočný poplatok za látku

                        8 115  EUR

                        Dodatočný poplatok za použitie

                        36 518  EUR

               Tabuľka 3

               Znížené poplatky pre malé podniky

                        Základný poplatok

                        24 345  EUR

                        Dodatočný poplatok za látku

                        4 869  EUR

                        Dodatočný poplatok za použitie

                        21 911  EUR

               Tabuľka 4

               Znížené poplatky pre mikropodniky

                        Základný poplatok

                        5 410  EUR

                        Dodatočný poplatok za látku

                        1 082  EUR

                        Dodatočný poplatok za použitie

                        4 869  EUR

            PRÍLOHA VII

               Poplatky za preskúmanie autorizácie podľa článku 61 nariadenia (ES) č. 1907/2006

               Tabuľka 1

               Štandardné poplatky

                        Základný poplatok

                        54 100  EUR

                        Dodatočný poplatok za látku

                        10 820  EUR

                        Dodatočný poplatok za použitie

                        48 690  EUR

               Tabuľka 2

               Znížené poplatky pre stredné podniky

                        Základný poplatok

                        40 575  EUR

                        Dodatočný poplatok za látku

                        8 115  EUR

                        Dodatočný poplatok za použitie

                        36 518  EUR

               Tabuľka 3

               Znížené poplatky pre malé podniky

                        Základný poplatok

                        24 345  EUR

                        Dodatočný poplatok za látku

                        4 869  EUR

                        Dodatočný poplatok za použitie

                        21 911  EUR

               Tabuľka 4

               Znížené poplatky pre mikropodniky

                        Základný poplatok

                        5 410  EUR

                        Dodatočný poplatok za látku

                        1 082  EUR

                        Dodatočný poplatok za použitie

                        4 869  EUR

                  “


title: Vykonávacie nariadenie Rady (EÚ) 2018/899 z 25. júna 2018, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele

text:
               25.6.2018

               SK

               Úradný vestník Európskej únie

               LI 160/5

         VYKONÁVACIE NARIADENIE RADY (EÚ) 2018/899
   z 25. júna 2018,
   ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2017/2063 z 13. novembra 2017 o reštriktívnych opatreniach vzhľadom na situáciu vo Venezuele (1), a najmä na jeho článok 17 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 13. novembra 2017 prijala nariadenie (EÚ) 2017/2063.

               (2)

               Rada 28. mája 2018 prijala závery o Venezuele, v ktorých sa uvádza, že voľby, ktoré sa vo Venezuele konali 20. mája 2018, neboli slobodné ani spravodlivé a že voľby a ich výsledky nie sú dôveryhodné, keďže volebný proces nezabezpečil potrebné záruky pre inkluzívne a demokratické voľby.

               (3)

               V záveroch sa vyzýva na usporiadanie nových prezidentských volieb v súlade s medzinárodne uznávanými demokratickými normami a ústavným poriadkom Venezuely a v tejto súvislosti na ďalšie cielené a reverzibilné reštriktívne opatrenia tak, aby nepoškodzovali obyvateľov Venezuely.

               (4)

               Vzhľadom na situáciu vo Venezuele by sa do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe IV k nariadeniu (EÚ) 2017/2063 malo zaradiť 11 osôb.

               (5)

               Príloha IV k nariadeniu (EÚ) 2017/2063 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha IV k nariadeniu (EÚ) 2017/2063 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Luxemburgu 25. júna 2018

            Za Radu

            predsedníčka

         F. MOGHERINI

      (1)  Ú. v. EÚ L 295, 14.11.2017, s. 21.

      PRÍLOHA
      Do zoznamu fyzických a právnických osôb, subjektov a orgánov, ktorý je uvedený v prílohe IV k nariadeniu (EÚ) 2017/2063, sa zaraďujú tieto osoby:

                     „Meno

                     Identifikačné údaje

                     Zdôvodnenie

                     Dátum zaradenia do zoznamu

                     8.

                     Tareck Zaidan El-Aissami Maddah

                     Viceprezident pre hospodárstvo a minister národného priemyslu a výroby
                     Dátum narodenia: 12. novembra 1974

                     Viceprezident pre hospodárstvo a minister národného priemyslu a výroby. Ako bývalý viceprezident Venezuely, ktorý vykonával dohľad nad vedením Bolívarovskej národnej spravodajskej služby (SEBIN), je Maddah zodpovedný za vážne porušovanie ľudských práv, ktoré spáchala táto organizácia, vrátane svojvoľného zadržiavania, politicky motivovaných vyšetrovaní, neľudského a ponižujúceho zaobchádzania a mučenia. Je tiež zodpovedný za podporu a vykonávanie politík a činností, ktorými sa podkopáva demokracia a právny štát, vrátane zákazu verejných demonštrácií, a za vedenie „veliteľstva proti štátnemu prevratu“ prezidenta Madura, ktoré sa zameriava na občiansku spoločnosť a demokratickú opozíciu.

                     25.6.2018

                     9.

                     Sergio José Rivero Marcano

                     Generálny inšpektor Bolívarovských národných ozbrojených síl
                     Dátum narodenia: 8. novembra 1964

                     Do 16. januára 2018 generálny veliteľ Bolívarovskej národnej gardy. Zapojený do potláčania občianskej spoločnosti a demokratickej opozície vo Venezuele a zodpovedný za vážne porušovanie ľudských práv spáchané Bolívarovskou národnou gardou pod jeho velením vrátane nadmerného použitia sily a svojvoľného zadržiavania predstaviteľov občianskej spoločnosti a opozície a útokov voči nim. Jeho opatrenia a politiky vo funkcii generálneho veliteľa Bolívarovskej národnej gardy, medzi ktoré patrí útok na členov demokraticky zvoleného Národného zhromaždenia a zastrašovanie novinárov, ktorí píšu o zmanipulovaných voľbách do nelegitímneho ústavodarného zhromaždenia, podkopávajú demokraciu a právny štát vo Venezuele.

                     25.6.2018

                     10.

                     Jesús Rafael Suárez Chourio

                     Generálny veliteľ Bolívarovskej armády
                     Dátum narodenia: 19. júla 1962

                     Generálny veliteľ Venezuelskej bolívarovskej národnej armády a bývalý veliteľ venezuelského regiónu integrálnej obrany centrálnej zóny (REDI Central). Zodpovedný za porušovanie ľudských práv jednotkami pod jeho velením vrátane nadmerného používania sily a zlého zaobchádzania zo zadržanými. Zameriaval sa na demokratickú opozíciu a podporoval využívanie vojenských súdov na procesy proti protestujúcim civilistom.

                     25.6.2018

                     11.

                     Iván Hernández Dala

                     Vedúci generálneho riaditeľstva vojenskej kontrarozviedky
                     Dátum narodenia: 18. mája 1966

                     Vedúci generálneho riaditeľstva vojenskej kontrarozviedky (DGCIM) od januára 2014 a veliteľ prezidentskej stráže od septembra 2015. Ako vedúci DGCIM je Iván Hernández Dala zodpovedný za vážne porušovanie ľudských práv a potláčanie občianskej spoločnosti a demokratickej opozície členmi DGCIM pod jeho velením vrátane nadmerného používania sily a zlého zaobchádzania so zadržanými.

                     25.6.2018

                     12.

                     Delcy Eloina Rodríguez Gómez

                     Viceprezidentka Venezuelskej bolívarovskej republiky
                     Dátum narodenia: 18. mája 1969

                     Viceprezidentka Venezuely, bývalá predsedníčka nelegitímneho ústavodarného zhromaždenia a bývalá členka prezidentskej komisie pre nelegitímne Národné ústavodarné zhromaždenie. Jej opatrenia v rámci prezidentskej komisie a neskôr ako predsedníčky nelegitímneho ústavodarného zhromaždenia podkopávali demokraciu a právny štát vo Venezuele vrátane prisvojenia si právomocí Národného zhromaždenia a ich používania na útoky proti opozícii a na bránenie jej účasti sa na politickom procese.

                     25.6.2018

                     13.

                     Elías José Jaua Milano

                     Minister ľudovej moci pre vzdelávanie
                     Dátum narodenia: 16. decembra 1969

                     Minister ľudovej moci pre vzdelávanie. Bývalý predseda prezidentskej komisie pre nelegitímne Národné ústavodarné zhromaždenie. Zodpovedný za podkopávanie demokracie a právneho štátu vo Venezuele v rámci svojej vedúcej úlohy pri zriaďovaní nelegitímneho ústavodarného zhromaždenia.

                     25.6.2018

                     14.

                     Sandra Oblitas Ruzza

                     Podpredsedníčka Národnej volebnej rady
                     Dátum narodenia: 7. júna 1969

                     Podpredsedníčka Národnej volebnej rady (CNE) a predsedníčka komisie volebného registra a registra občanov. Zodpovedná za činnosti CNE, ktorými sa podkopáva demokracia vo Venezuele, vrátane uľahčovania zriadenia nelegitímneho ústavodarného zhromaždenia a manipulácie procesu volieb.

                     25.6.2018

                     15.

                     Freddy Alirio Bernal Rosales

                     Dátum narodenia: 16. júna 1962

                     Vedúci národného kontrolného centra výboru pre miestne zásobovanie a výrobu (CLAP) a generálny komisár SEBIN-u. Zodpovedný za podkopávanie demokracie manipuláciou distribúcie pomoci v rámci programu centra CLAP medzi voličmi. Okrem toho je ako generálny komisár SEBIN-u zodpovedný za jeho činnosť, ktorá zahŕňa vážne porušovanie ľudských práv, ako napríklad svojvoľné zadržiavanie.

                     25.6.2018

                     16.

                     Katherine Nayarith Harrington Padrón

                     Zástupkyňa generálneho prokurátora.
                     Dátum narodenia: 5. decembra 1971

                     Zástupkyňa generálneho prokurátora od júla 2017. Za zástupkyňu generálneho prokurátora ju v rozpore s ústavou vymenoval najvyšší súd, a nie Národné zhromaždenie. Zodpovedná za podkopávanie demokracie a právneho štátu vo Venezuele, a to aj začatím politicky motivovaných stíhaní a nevyšetrením obvinení z porušovania ľudských práv zo strany Madurovho režimu.

                     25.6.2018

                     17.

                     Socorro Elizabeth Hernández Hernández

                     Dátum narodenia: 11. marca 1952

                     Členka (rektorka) Národnej volebnej rady (CNE) a členka Národného volebného výboru (JNE). Zodpovedná za činnosti CNE, ktorými sa podkopáva demokracia vo Venezuele, vrátane uľahčovania zriadenia nelegitímneho ústavodarného zhromaždenia a manipulácie procesu volieb v súvislosti so zrušenými opakovanými prezidentskými voľbami v roku 2016, odloženia guvernérskych volieb v roku 2016 a premiestnenia volebných miestností na poslednú chvíľu pred guvernérskymi voľbami v roku 2017.

                     25.6.2018

                     18.

                     Xavier Antonio Moreno Reyes

                     Generálny tajomník Národnej volebnej rady

                     Generálny tajomník Národnej volebnej rady (CNE). Zodpovedný za schválenie rozhodnutí CNE, ktorými sa podkopáva demokracia vo Venezuele, vrátane uľahčovania zriadenia nelegitímneho ústavodarného zhromaždenia a manipulácie procesu volieb.

                     25.6.2018“


title: Vykonávacie nariadenie Rady (EÚ) 2018/898 z 25. júna 2018, ktorým sa mení nariadenie Rady (EÚ) č. 401/2013 o reštriktívnych opatreniach voči Mjanmarsku/Barme

text:
               25.6.2018

               SK

               Úradný vestník Európskej únie

               LI 160/1

         VYKONÁVACIE NARIADENIE RADY (EÚ) 2018/898
   z 25. júna 2018,
   ktorým sa mení nariadenie Rady (EÚ) č. 401/2013 o reštriktívnych opatreniach voči Mjanmarsku/Barme
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 401/2013 z 2. mája 2013 o reštriktívnych opatreniach voči Mjanmarsku/Barme a o zrušení nariadenia (ES) č. 194/2008 (1), a najmä na jeho článok 4i,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 2. mája 2013 nariadenie (EÚ) č. 401/2013.

               (2)

               Rada prijala 26. februára 2018 závery, v ktorých odsudzuje pokračujúce rozšírené, systematické a hrubé porušovanie ľudských práv, ktorého sa dopustili vojenské a bezpečnostné sily Mjanmarska/Barmy. Vyzvala v nich na predloženie návrhov na cielené reštriktívne opatrenia voči vysokým vojenským dôstojníkom mjanmarských ozbrojených síl (Tatmadaw).

               (3)

               Rada prijala 26. apríla 2018 nariadenie (EÚ) 2018/647 (2), ktorým sa ustanovuje právny rámec pre cielené reštriktívne opatrenia voči určitým fyzickým osobám z mjanmarských ozbrojených síl (Tatmadaw) a z pohraničnej stráže, ktoré sú zodpovedné za závažné porušovanie ľudských práv, bránenie v poskytovaní humanitárnej pomoci civilnému obyvateľstvu v núdzi a za bránenie nezávislému vyšetrovaniu údajného závažného porušovania ľudských práv alebo zneužívania.

               (4)

               Vzhľadom na situáciu v Mjanmarsku/Barme a zodpovednosť za porušovanie ľudských práv, ktorého sa dopustili niektorí príslušníci mjanmarských ozbrojených síl (Tatmadaw) a pohraničnej stráže, by sa do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe IV k nariadeniu (EÚ) č. 401/2013 malo zaradiť sedem osôb.

               (5)

               Príloha IV k nariadeniu (EÚ) č. 401/2013 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha IV k nariadeniu (EÚ) č. 401/2013 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      V Luxemburgu 25. júna 2018

            Za Radu

            predsedníčka

         F. MOGHERINI

      (1)  Ú. v. EÚ L 121, 3.5.2013, s. 1.

      (2)  Nariadenie Rady (EÚ) 2018/647 z 26. apríla 2018, ktorým sa mení nariadenie č. 401/2013 o reštriktívnych opatreniach voči Mjanmarsku/Barme (Ú. v. EÚ L 108, 27.4.2018, s. 1).

      PRÍLOHA
      Do zoznamu fyzických a právnických osôb, subjektov a orgánov, ktorý sa uvádza v prílohe IV k nariadeniu (EÚ) č. 401/2013, sa dopĺňajú tieto osoby:

                     „Meno

                     Identifikačné údaje

                     Dôvody

                     Dátum zaradenia do zoznamu

                     1.

                     Aung Kyaw Zaw

                     Dátum narodenia: 20. augusta 1961
                     Číslo cestovného pasu: DM000826
                     Dátum vydania: 22. novembra 2011
                     Dátum uplynutia platnosti: 21. novembra 2021
                     Národné identifikačné číslo: BC 17444

                     Generálporučík Aung Kyaw Zaw bol od augusta 2015 do konca roku 2017 veliteľom úradu špeciálnych operácií č. 3 mjanmarských ozbrojených síl (Tatmadaw). Úrad špeciálnych operácií č. 3 dohliadal na západné veliteľstvo a, z tohto dôvodu, generálporučík Aung Kyaw Zaw je ako jeho veliteľ zodpovedný za kruté činy a závažné porušovanie ľudských práv, ktoré v danom období páchalo západné veliteľstvo voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                     25.6.2018

                     2.

                     Maung Maung Soe

                     Dátum narodenia: marec 1964
                     Národné identifikačné číslo: Tatmadaw Kyee 19571

                     Generálmajor Maung Maung Soe bol od októbra 2016 do 10. novembra 2017 veliteľom západného veliteľstva mjanmarských ozbrojených síl (Tatmadaw) a dohliadal na vojenské operácie v Jakchainskom štáte. Z tohto dôvodu je zodpovedný za kruté činy a závažné porušovanie ľudských práv, ktoré v danom období páchalo západné veliteľstvo voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                     25.6.2018

                     3.

                     Than Oo

                     Dátum narodenia: 12. októbra 1973
                     Národné identifikačné číslo: BC 25723

                     Brigádny generál Than Oo je veliteľom 99. ľahkej pechotnej divízie mjanmarských ozbrojených síl (Tatmadaw). Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 99. ľahká pechotná divízia voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                     25.6.2018

                     4.

                     Aung Aung

                     Národné identifikačné číslo: BC 23750

                     Brigádny generál Aung Aung je veliteľom 33. ľahkej pechotnej divízie mjanmarských ozbrojených síl (Tatmadaw). Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 33. ľahká pechotná divízia voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                     25.6.2018

                     5.

                     Khin Maung Soe

                     Generálmajor Khin Maung Soe je veliteľom 15. ľahkej pechotnej divízie mjanmarských ozbrojených síl (Tatmadaw), v rámci ktorej pôsobil ľahký pechotný prápor č. 564. Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 15. ľahká pechotná divízia, a najmä ľahký pechotný prápor č. 564, voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                     25.6.2018

                     6.

                     Thura San Lwin

                     Dátum narodenia: 1957

                     Brigádny generál Thura San Lwin bol od októbra 2016 do začiatku októbra 2017 veliteľom pohraničnej stráže. Z tohto dôvodu je zodpovedný za kruté činy a závažné porušovanie ľudských práv, ktoré v danom období páchala pohraničná stráž voči Rohingom v Jakchainskom štáte. Patrí medzi ne nezákonné zabíjanie a systematické vypaľovanie domov a budov Rohingov.

                     25.6.2018

                     7.

                     Thant Zin Oo

                     Thant Zin Oo je veliteľom 8. práporu bezpečnostnej polície. Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchal 8. prápor bezpečnostnej polície voči Rohingom v Jakchainskom štáte. Medzi závažné porušovanie ľudských práv patrí nezákonné zabíjanie a systematické vypaľovanie domov a budov Rohingov. Tieto činy boli spáchané spoločne a s priamou podporou 33. ľahkej pechotnej divízie mjanmarských ozbrojených síl (Tatmadaw) vedenou brigádnym generálom Aungom Aungom. Thant Zin Oo je preto spojený s osobou zaradenou na zoznam, brigádnym generálom Aungom Aungom.

                     25.6.2018“


title: Vykonávacie nariadenie Komisie (EÚ) 2018/963 zo 6. júla 2018 o pridelení dodatočných dní na mori Španielsku v divíziách ICES 8c a 9a okrem Cádizského zálivu

text:
               9.7.2018

               SK

               Úradný vestník Európskej únie

               L 172/1

         VYKONÁVACIE NARIADENIE KOMISIE (EÚ) 2018/963
   zo 6. júla 2018
   o pridelení dodatočných dní na mori Španielsku v divíziách ICES 8c a 9a okrem Cádizského zálivu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2018/120 z 23. januára 2018, ktorým sa na rok 2018 stanovujú rybolovné možnosti pre určité populácie rýb a skupiny populácií rýb uplatniteľné vo vodách Únie a v prípade rybárskych plavidiel Únie aj v určitých vodách nepatriacich Únii a ktorým sa mení nariadenie (EÚ) 2017/127 (1), a najmä na bod 8 jeho prílohy IIB,
   keďže:

               (1)

               V tabuľke I prílohy IIB k nariadeniu (EÚ) 2018/120 sa stanovuje maximálny počet dní, počas ktorých sa plavidlá Únie s najväčšou dĺžkou najmenej 10 metrov, ktoré majú na palube alebo nasadzujú vlečné siete, dánske záťahové siete a podobný výstroj s veľkosťou ôk najmenej 32 mm, žiabrovky s veľkosťou ôk najmenej 60 mm a lovné šnúry na lov pri dne, môžu nachádzať v divíziách ICES 8c a 9a okrem Cádizského zálivu v období od 1. februára 2018 do 31. januára 2019.

               (2)

               Podľa bodu 8.5 prílohy IIB k nariadeniu (EÚ) 2018/120 Komisia môže na základe trvalého ukončenia rybolovných činností v období od 1. februára 2017 do 31. januára 2018 prideliť dodatočný počet dní na mori, počas ktorých sa plavidlo môže na základe oprávnenia od svojho vlajkového členského štátu nachádzať v relevantnej oblasti, pokiaľ má na palube regulovaný výstroj.

               (3)

               V súlade s prvou vetou bodu 8.1 prílohy IIB k nariadeniu (EÚ) 2018/120 Španielsko 26. marca 2018 predložilo žiadosť o dodatočný počet dní na mori na základe trvalého ukončenia rybolovných činností. Španielsko potvrdilo, že v období od 1. februára 2017 do 31. januára 2018 ukončilo rybolovné činnosti deväť plavidiel.

               (4)

               Na základe údajov predložených Komisii a so zreteľom na metódu výpočtu stanovenú v bode 8.2 prílohy IIB k nariadeniu (EÚ) 2018/120 by sa Španielsku mali na obdobie od 1. februára 2018 do 31. januára 2019 prideliť pre plavidlá uvedené v bode 1 danej prílohy tri dodatočné dni na mori.

               (5)

               Opatrenia stanovené v tomto nariadení sú v súlade so stanoviskom Výboru pre rybolov a akvakultúru,

         PRIJALA TOTO NARIADENIE:
   Článok 1
   Maximálny počet dní na mori stanovený v tabuľke I prílohy IIB k nariadeniu (EÚ) 2018/120, počas ktorých sa na základe oprávnenia od Španielska môže plavidlo, ktoré sa plaví pod jeho vlajkou, má na palube alebo nasadzuje regulovaný výstroj a nevzťahujú sa naň osobitné podmienky, nachádzať v divíziách ICES 8c a 9a okrem Cádizského zálivu v období od 1. februára 2018 do 31. januára 2019, sa zvyšuje na 129 dní.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. júla 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 27, 31.1.2018, s. 27.